<classify> RAIS wa Zanzibar Dk Ali Mohamed Shein amewataka wakulima wa Mwani kuwa na subira wakati serikali ikitafuta mwarobaini wa bei ya zao hilo, pamoja na kujenga kiwanda cha Mwani kitakachosaidia kuongeza thamani ya zao hilo.Dk Shein alisema hayo wakati akizungumza na viongozi wa Chama cha Mapinduzi CCM wa Mkoa wa Kusini Unguja. Alisema serikali inafahamu vizuri kuhusu kuwepo kwa changamoto ya bei ya zao la Mwani, kilimo ambacho hufanywa kwa asilimia kubwa na wanawake. Alifahamisha kwamba tangu alipoingia madarakani bei ya Mwani imekuwa na matatizo lakini safari hii amepata ufumbuzi wa tatizo hilo.Aliwajulisha viongozi na wananchi wa kijiji cha Kizimkazi kwamba kampuni moja kutoka Indonesia imekubali kujenga kiwanda kikubwa cha Mwani ambacho kitaongeza thamani ya zao hilo na bei yake kupanda.Alisema hayo ni matokeo ya ziara yake aliyoifanya nchini huko mwaka jana na kufanya mazungumzo na viongozi na kampuni zinazoshughulikia uzalishaji wa zao hilo. Wakulima wa zao la Mwani nataka niwahakikishieni kwamba serikali yenu inafanya kazi kubwa kuona bei ya zao hilo inaongezeka na kuleta tija kwa wazalishaji wake pamoja na kujenga kiwanda cha kusarifu bidhaa hiyo,alisema. Aliwataka wakulima wa kilimo hicho kamwe wasikate tamaa na kuacha kuendeleza zao hilo kwa sababu ya bei ndogo ya Mwani iliopo katika soko la dunia.Mapema Dk Shein aliwataka viongozi wa majimbo ya uchaguzi ikiwemo wabunge na wawakilishi pamoja na madiwani kufanya mikutano na wapiga kura wao kwa ajili ya kuzipatia ufumbuzi changamoto zinazowakabili. Alisema viongozi ambao watashindwa kutekeleza ahadi za wapigakura pamoja na ilani ya uchaguzi hawatapewa nafasi ya kugombea katika kipindi cha uchaguzi ujao.Viongozi wa majimbo ya uchaguzi ikiwemo wabunge na wawakilishi mnatakiwa kurudi kwa wapiga kura kwa ajili ya kuzipatia ufumbuzi kero zinazotokana na ahadi zenu wakati wa kipindi cha uchaguzi,alisema. Mkurugenzi wa Mamlaka ya Majisafi na Salama ZAWA Mussa Ramadhan Haji, alisema mamlaka imetenga Sh bilioni nne kwa ajili ya kukamilisha mradi wa kuvipatia maji vijiji viwili vya Paje na Michamvi mkoa wa kusini Unguja.  <topic>: kitaifa 